શિન્ડલરના અનેક કેદીઓએ આપેલી હકારાત્મક કેફિયતોની વિરુદ્ધમાં આવેલી આ ચાર કેફિયતોને જસ્ટિસ લેન્દાઉ અને તેમના બોર્ડ દ્વારા બિનમહત્ત્વની માનવામાં આવી હશે. તેમણે એ કેફિયતો પર કોઈ ટિપ્પણી પણ કરી ન હતી. એક તરફ જ્યારે આ ચારેય વ્યક્તિએ પોતાની કેફિયતોમાં ઓસ્કરને પોતાના તારણહાર તરીકે દર્શાવ્યા જ હતા, ત્યારે બોર્ડ દ્વારા એવું તારણ કાઢવામાં આવ્યું હોવાનું કહેવાય છે, કે ઓસ્કરે એ ચાર લોકોની વિરુદ્ધમાં કોઈ ગુનો કર્યો હોય તો પણ, આટલા બધા લોકોને બચાવી લેવાના કાર્યમાં પડેલી બેસુમાર તકલીફો પણ તેણે વહોરી લીધી જ હતી!